མ་རྒྱུད་སངས་རྒྱས་རྒྱུད་གསུམ་ཞེས་པའི་གདམས་པ་འདི་ཡི་མཚན་གྱི་གོ་དོན་ནི།མ་རྒྱུད་ཅེས་པ་ནི།གསང་སྔགས་ནང་རྒྱུད་ལ་བསྐྱེད་རིམ་གཙོ་བོར་སྟོན་པའི་ཆ་ནས་ཕ་རྒྱུད་དང།རྫོགས་རིམ་གཙོ་བོར་སྟོན་པའི་ཆ་ནས་མ་རྒྱུད།བསྐྱེད་རྫོགས་གཉིས་ཀའམ་ཟུང་འཇུག་ཏུ་སྟོན་པ་ལ་སྲས་རྒྱུད་ཅེས་བཤད་པའི་ནང་ཚན།མ་རྒྱུད་ཀྱི་གདམས་པ་འདི་ཡི་བསྟན་བྱའི་གཙོ་བོ་རྫོགས་རིམ་གཙོ་བོར་བསྟན་པས་ན་མ་རྒྱུད་ཅེས་བཏགས་པར་སེམས།རྒྱུད་གསུམ་ཞེས་པ་ནི།རྩ་བའི་རྒྱུད་གསུམ་ཀུན་ཏུ་བཟང་པོས་མཛད་པ་ལ།དེའི་འགྲེལ་བ་རྒྱལ་གཤེན་མི་ལུས་བསམ་ལེགས་ཀྱིས་མཛད་པ་ཞིག་ཡིན་པ་དང།ཕྱིས་སུ་གཏེར་སྟོན་ཆེན་པོ་གུ་རུ་རྣོན་རྩེས་རྟ་ནག་དུང་ཕོར་ནས་གཏེར་ལས་གདན་དྲངས་པ་ཞིག་ཡིན།གསང་སྔགས་ནང་རྒྱུད་དུ་གཏོགས་པའི་མ་རྒྱུད་ཐུགས་རྗེ་ཉི་མའི་རྒྱུད་ལ་མང་དུ་ཡོད་ཀྱང།བསྡུ་ན་གསུམ་དུ་འདུས་པ་སྟེ།ཕྱི་རྣམ་པར་དག་པའི་སྤྱོད་རྒྱུད་དང།ནང་ཀུན་གྲུབ་རྫོགས་པའི་རྒྱུད་དང།གསང་བ་སངས་རྒྱས་རྒྱུད་གསུམ་དང་གསུམ་དུ་ཡོད་པའི་ཕྱི་མ་དེ་ལ་གསུམ་སྟེ།ལེའུ་བཅུ་གསུམ་གྱི་བདག་ཉིད་ཅན་གཞི་ཡེ་སངས་རྒྱས་པའི་རྒྱུད་དང།ལེའུ་བཅུ་ཡི་བདག་ཉིད་ལམ་མངོན་སངས་རྒྱས་པའི་རྒྱུད།ལེའུ་བཅུ་གཅིག་གི་བདག་ཉིད་འབྲས་བུ་རྫོགས་སངས་རྒྱས་པའི་རྒྱུད་དང་གསུམ་མོ།རྒྱུད་གསུམ་འདི་ཉིད་གསང་སྔགས་ནང་རྒྱུད་ཀྱི་རྒྱུད་སྡེའི་ནང་ནས་ཤིན་ཏུ་ནས་གལ་ཆེ་བའི་རྒྱུད་སྡེ་ཞིག་དང་།གསང་སྔགས་ཀྱི་རྒྱུད་སྡེའི་ནང་ནས་བསྐྱེད་རྫོགས་ཀྱི་ལམ་རིམ་དང་དམིགས་བསལ་དུ་རྩ་རླུང་ཐིག་ལེའི་བསྒོམ་པ་བཅས་ཁ་གསལ་ཞིང་གོ་བདེ་བ་ལས་སོགས་ཀྱི་ཁྱད་བོན་མང་དུ་ལྡན་པའི་གདམས་པ་སྣ་ཚོགས་སུ་ཡོད་ཅིང་།ཀུན་མཁྱེན་ཉི་མས་རྒྱུད་འདི་ཉིད་དབུས་གཏེར་ལུགས་ཀྱི་འབྲས་ཐེག་བཞི་པ་མ་རྒྱུད་ཤེས་རབ་ཀྱི་རྒྱུད་དང་ལྷོ་གཏེར་ལུགས་ཀྱི་ཐེག་པ་བདུན་པ་ཨ་དཀར་གྱི་ཐེག་པར་གཏོགས་པར་གསུངས།འགའ་ཞིག་གིས་ཤིན་ཏུ་དོན་ལྡན་པའི་རྒྱུད་དུ་གཏོགས་པར་འདོད་ཚུལ་སོགས་མི་མཐུན་པ་ཡོད་མོད།རྒྱུད་གསུམ་རང་གི་དགོངས་དོན་ལ་དཔྱད་ན་ལྷོ་གཏེར་དང་དབུས་གཏེར་གང་ལྟར་ཐེག་པ་རིམ་དགུ་ལས་ཐེག་པ་བརྒྱད་པར་གཏོགས་པ་མིན་ནམ་སྙམས།མ་རྒྱུད་ཐུགས་ཀྱི་ཡང་གབ་ཉི་མའི་རྒྱུད་ལས་ཀྱང།རྒྱུད་སྡེ་བཞི་སྟེ།བྱ་རྒྱུད་དང་སྤྱོད་རྒྱུད།ཡེ་གཤེན་རྒྱུད་དང་ཡེ་གཤེན་ཆེན་པོའི་རྒྱུད་ལས་བཞི་པ་ཡེ་གཤེན་ཆེན་པོའམ་ཡེ་གཤེན་བླ་ན་མེད་པའི་རྒྱུད་སྡེར་གཏོགས་པར་གསུངས།